ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τις ειδικές διατάξεις για τα οχήματα που χρησιμοποιούνται για τη μεταφορά επιβατών και διαθέτουν άνω των οκτώ θέσεων εκτός της θέσεως του οδηγού και την τροποποίηση των οδηγιών 70/156/ΕΟΚ και 97/27/ΕΚ ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

1. Ιστορικο του φακελου

Η πρόταση COM(97) 276 τελικό - 1997/0176 (COD) υποβλήθηκε στο Συμβούλιο στις 17 Οκτωβρίου 1997, σύμφωνα με το άρθρο 95 της συνθήκης ΕΚ (ΕΕ C 17 της 20.1.1998, σ. 1).

Η Οικονομική και Κοινωνική Επιτροπή εξέδωσε τη γνωμοδότησή της στις 25 Φεβρουαρίου 1998 (ΕΕ C 129 της 27.4.1998, σ. 5).

Το Ευρωπαϊκό Κοινοβούλιο εξέδωσε τη γνωμοδότησή του, σε πρώτη ανάγνωση, στο πλαίσιο της διαδικασίας συναπόφασης, προτείνοντας 12 τροπολογίες με βάση μια ριζοσπαστική προσέγγιση η οποία καταργούσε τα τεχνικά παραρτήματα, κατά τη σύνοδο ολομέλειας της 18ης Νοεμβρίου 1998 (ΕΕ C 379 της 7.12.1998, σ. 80). Η Επιτροπή δεν αποδέχθηκε την προσέγγιση αυτή και, κατά συνέπεια, δεν τροποποίησε την πρότασή της.

Η κοινή θέση του Συμβουλίου εκδόθηκε ομόφωνα στις 28 Σεπτεμβρίου 2000, σύμφωνα με το άρθρο 251 της συνθήκης (ΕΕ C 370 της 22.12.2000, σ. 1), αλλά συνοδεύτηκε από επτά δηλώσεις. Η Επιτροπή ενέκρινε την κοινή θέση.

Στις 14 Φεβρουαρίου 2001, το Ευρωπαϊκό Κοινοβούλιο ενέκρινε, σε δεύτερη ανάγνωση, οκτώ τροπολογίες στην κοινή θέση του Συμβουλίου.

2. Γνωμοδοτηση τησ επιτροπησ σχετικα με τισ τροπολογιεσ που προτείνονται από το Κοινοβουλιο

2.1. Συνοπτική παρουσίαση της θέσης της Επιτροπής

Από τις οκτώ τροπολογίες που προτείνει το Κοινοβούλιο σε δεύτερη ανάγνωση, τρεις γίνονται δεκτές ως έχουν και πέντε γίνονται δεκτές κατ' αρχήν.

Η Επιτροπή αποδέχεται αυτούσιες τις τροπολογίες 1, 7 και 8.

Οι τροπολογίες 2, 3 και 5, που αφορούν την επιτρεπτή κλίση του χαμηλωμένου δαπέδου στο σημείο διέλευσης των αξόνων των λεωφορείων, μπορούν κατ' αρχήν να γίνουν δεκτές. Είναι απαραίτητο να προβλεφθεί μια μεταβατική περίοδος για την έγκριση αυτής της επιτρεπτής κλίσης του δαπέδου. Προτείνεται περίοδος πέντε ετών από την έναρξη ισχύος της παρούσας οδηγίας.

Η τροπολογία 4 προσδιορίζει ορισμένες κατηγορίες ατόμων μειωμένης κινητικής ικανότητας. Ο ορισμός που δίνεται στην κοινή θέση επεδίωκε να είναι γενικότερος. Η Επιτροπή υπογραμμίζει ότι ο ορισμός αυτός πρέπει να είναι απόλυτα ταυτόσημος με τον ορισμό που χρησιμοποιείται σε διεθνές επίπεδο (κυρίως από την Οικονομική Επιτροπή των Ηνωμένων Εθνών για την Ευρώπη).

Η τροπολογία 10, η οποία αφορά το υπόδειγμα αναπηρικής πολυθρόνας, συγχωνεύθηκε, πριν εγκριθεί, με μια πρόταση τροπολογίας 6. Αναφέρεται στο πρότυπο ISO 7193. Η τροπολογία αυτή είναι κατ' αρχήν αποδεκτή. Ωστόσο, πρέπει να διευκρινιστεί ότι η αναφορά αυτή περιλαμβάνει το άτομο που κάθεται στην πολυθρόνα.

Κατά συνέπεια, η πρόταση της επιτροπής τροποποιείται ως εξής:

* Προσθήκη δύο νέων αιτιολογικών σκέψεων:

Αιτιολογική σκέψη 6α (τροπολογία αριθ. 1)

(6α) Για να ληφθούν υπόψη οι πρόοδοι που έχουν ήδη πραγματοποιηθεί σε ό,τι αφορά τη βελτίωση της δυνατότητας προσπέλασης σε οχήματα των κατηγοριών Ι και ΙΙ για πρόσωπα με μειωμένη κινητική ικανότητα, θα πρέπει να επιτραπεί στους τύπους των υφιστάμενων οχημάτων μεγαλύτερη κλίση σε ορισμένα τμήματα του διαδρόμου σε σχέση με τα νέου τύπου οχήματα.

Αιτιολογική σκέψη 7α (τροπολογία αριθ. 2)

(7α) Είναι απαραίτητο να υπάρξει αναφορά στην οδηγία του Συμβουλίου 76/756/ΕΟΚ της 27ης Ιουλίου 1976 περί προσεγγίσεως των νομοθεσιών των κρατών μελών που αφορούν στην τοποθέτηση των διατάξεων φωτισμού και φωτεινής σηματοδοτήσεως των οχημάτων με κινητήρα και των ρυμουλκουμένων τους1, όπως τροποποιήθηκε την τελευταία φορά από την οδηγία 97/28/ΕΟΚ2 της Επιτροπής, με σκοπό να υπάρξει διαφοροποίηση μεταξύ των τύπων οχημάτων που υφίστανται και των νέων τύπων.

1 ΕΕ L 262 της 27.9.1976, σ. 1. 2 ΕΕ L 171 της 30.6.1997, σ. 1.

* Προσθήκη ενός νέου άρθρου 2, παράγραφος 1α (τροπολογία αριθ. 3)

(1α) Η παράγραφος 1 θα ισχύει επίσης σε χαμηλοδάπεδα οχήματα κατηγορίας Ι και ΙΙ, που έχουν εγκριθεί πριν από την [1η Οκτωβρίου 2001], σύμφωνα με την οδηγία 76/756/ΕΟΚ, και που επιτρέπεται να παρουσιάζουν στο διάδρομό τους την κλίση του 12,5%, όπως καθορίζεται στην παράγραφο 7.7.6.3α του Παραρτήματος Ι.

* Αντικατάσταση του σημείου 2.21 του Παραρτήματος I (τροπολογία αριθ. 4)

2.21. "επιβάτες μειωμένης κινητικότητας", όλα τα άτομα πoυ δυσκoλεύoνται να χρησιμoπoιήσoυν τις δημόσιες συγκoινωνίες, όπως, π.χ., άτομα με ειδικές ανάγκες (συμπεριλαμβανομένων των ατόμων με προβλήματα διανοητικής και αισθητηριακής φύσεως, καθώς και των χρηστών αναπηρικής πολυθρόνας), άτομα με μειονεξίες των άκρων, άτομα μικρού αναστήματος, άτομα που μεταφέρουν βαριές αποσκευές, ηλικιωμένα άτομα, έγκυες γυναίκες, άτομα που μεταφέρουν καρότσια αγορών και άτομα με παιδιά μικρής ηλικίας.

* Nέο σημείο 7.7.6.3α του Παραρτήματος I (τροπολογία αριθ. 5)

7.7.6.3α. 12,5% στην περίπτωση των χαμηλοδάπεδων οχημάτων κατηγορίας Ι και ΙΙ που αναφέρονται στο άρθρο 2, παράγραφος 1α, σε ό,τι αφορά το εσωτερικό τμήμα του διαδρόμου, 2 μέτρα από κάθε πλευρά του δεύτερου άξονα κεντρικής γραμμής και, αν συντρέχει περίπτωση, του τρίτου άξονα για συνολικό μήκος 2 μέτρων.

* Αντικατάσταση της εικόνας 21 του Παραρτήματος III (τροπολογία αριθ. 10)

Να αντικατασταθεί η εικόνα αυτή με διάγραμμα που θα παριστά τετράτροχη αναπηρική πολυθρόνα του τύπου που παρουσιάζεται στο διεθνές πρότυπο ISO 7193, με διαστάσεις που θα λαμβάνουν υπόψη το καθήμενο άτομο.

* Αντικατάσταση του σημείου 3.5 του Παραρτήματος VII (τροπολογία αριθ. 7)

Η κλίση oπoιoυδήπoτε διαδρόμoυ, διόδoυ πρόσβασης ή επιφάνειας δαπέδoυ μεταξύ κάθε θέσης προτεραιότητας ή χώρου για αναπηρικές πολυθρόνες και μίας τουλάχιστον θύρας εισόδου και θύρας εξόδου ή θύρας εισόδου και εξόδου δεν πρέπει να υπερβαίνει τo 8%. Παρόμοια κεκλιμένα τμήματα θα πρέπει να διαθέτουν αντιολισθητική επιφάνεια.

* Αντικατάσταση του σημείου 3.6.2 του Παραρτήματος VII (τροπολογία αριθ. 8)

Πρέπει να υπάρχει τoυλάχιστoν μία θύρα για χρήστες αναπηρικής πoλυθρόνας. Στα oχήματα της κλάσης I, μία τoυλάχιστoν θύρα πρόσβασης αναπηρικής πoλυθρόνας πρέπει να είναι θύρα επιβατών. Η θύρα αναπηρικής πολυθρόνας πρέπει να είναι εφοδιασμένη με σύστημα επιβίβασης που πληροί τις απαιτήσεις του σημείου 3.11.2 (αναδιπλούμενο σύστημα) του παρόντος παραρτήματος, σε συνδυασμό με τις διατάξεις του σημείου 3.11.3 (αναβατήρας) ή 3.11.4 (κεκλιμένο επίπεδο), εκτός αν ο τοπικός σχεδιασμός της υποδομής εγγυάται ήδη την ασφαλή ισοεπίπεδη επιβίβαση όλων των προσώπων μειωμένης κινητικότητας, συμπεριλαμβανομένων των χρηστών αναπηρικής πολυθρόνας, στην περιοχή λειτουργίας του οχήματος.

3. συμπερασματα

Δυνάμει του άρθρου 250, παράγραφος 2, της συνθήκης ΕΚ, η Επιτροπή τροποποιεί την πρότασή της όπως αναφέρεται παραπάνω.